**Etiske retningslinjer**

**For**

**Sparebankstiftelsen Gran**

**Innledning.**

Sparebankstiftelsens virksomhet skal bygge på sunn forretningsdrift, utvikling av verdier og et godt omdømme.

De etiske retningslinjer gjelder for alle ansatte, midlertidig ansatte, oppdragstakere og tillitsvalgte.

**Generelle regler.**

Sparebankstiftelsen forvalter store eierinteresser og kapital. Stiftelsen må derfor drives etter forretningsmessige prinsipper. Stiftelsens soliditet med god langsiktig forvaltning er den beste garanti for at vi skal oppfylle vår samfunnsfunksjon. Stiftelsen ønsker å medvirke til en positiv utvikling i lokalsamfunnet. Vårt hovedmål er samfunnsforsvarlig forvaltning av kapital.

All handel med verdipapirer, foretatt av ansatte, skal foregå i samsvar med de lover, regler og instrukser som finnes. Den enkelte må ikke motta ytelser eller særfordeler som kan være egnet til å påvirke beslutninger når det gjelder forvaltningen av stiftelsens verdipapirer.

Sparebankstiftelsen skal være særlig aktsom i forbindelse med situasjoner der det kan stilles spørsmål om integritet og uavhengighet.

Ingen skal delta i behandlingen eller søke å påvirke en avgjørelse dersom det foreligger særlige forhold som er egnet til å svekke tilliten til den enkeltes uavhengighet. Den enkelte har selv et ansvar for å unngå slike situasjoner.

Ingen må kreve eller motta noen form for økonomiske fordeler fra samarbeidspartnere, forretningskontakter, kunder eller leverandører.

Ved reiser og representasjon skal det legges vekt på å holde en nøktern linje når det gjelder kostnader til hotell, servering og lignende.

Fortrolig behandling av informasjon er en viktig forutsetning for tillit. Alle har taushetsplikt om fortrolige forhold som en har fått kunnskap om gjennom arbeidet i stiftelsen. Det gjelder både kunnskap om stiftelsen, de som søker gaver fra stiftelsen eller andre interessenter.

**Oppfølging og konsekvenser.**

Det forutsettes at alle følger opp og bidrar til at de etiske reglene overholdes. Alvorlige overtredelser vil kunne få konsekvenser for ansettelsesforhold eller tillitsvervet.

Godkjent av styret: 29.september 2011